CELEX: 32021R2127
Language: el
Date: 2021-09-29 00:00:00
Title: Κατ’ εξουσιοδότηση κανονισμός (ΕΕ) 2021/2127 της Επιτροπής της 29ης Σεπτεμβρίου 2021 σχετικά με την τροποποίηση του παραρτήματος IV του κανονισμού (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου για την εφαρμογή συστήματος γενικευμένων δασμολογικών προτιμήσεων

3.12.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 432/7
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/2127 ΤΗΣ ΕΠΙΤΡΟΠΗΣ
         της 29ης Σεπτεμβρίου 2021
         σχετικά με την τροποποίηση του παραρτήματος IV του κανονισμού (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου για την εφαρμογή συστήματος γενικευμένων δασμολογικών προτιμήσεων
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (EE) αριθ. 978/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για την εφαρμογή συστήματος γενικευμένων δασμολογικών προτιμήσεων και την κατάργηση του κανονισμού (ΕΚ) αριθ. 732/2008 (1) του Συμβουλίου, και ιδίως το άρθρο 17 παράγραφος 2,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 17 παράγραφος 1 του κανονισμού (ΕΕ) αριθ. 978/2012, μια χώρα που έχει χαρακτηριστεί από τα Ηνωμένα Έθνη ως λιγότερο αναπτυγμένη χώρα θα πρέπει να επωφελείται από τις δασμολογικές προτιμήσεις οι οποίες παραχωρούνται στο πλαίσιο του ειδικού καθεστώτος «Όλα εκτός από όπλα» (ΟΕΟ) υπέρ των λιγότερο αναπτυγμένων χωρών. Ο κατάλογος των δικαιούχων χωρών του ΟΕΟ παρατίθεται στο παράρτημα IV του κανονισμού (ΕΕ) αριθ. 978/2012.
                  
               
                     (2)
                  
                  
                     Στις 4 Δεκεμβρίου 2020 τα Ηνωμένα Έθνη αφαίρεσαν το Βανουάτου από την κατηγορία των λιγότερο αναπτυγμένων χωρών. Κατά συνέπεια, το Βανουάτου δεν πληροί πλέον τις προϋποθέσεις υπαγωγής στο καθεστώς ΟΕΟ σύμφωνα με το άρθρο 17 παράγραφος 1 του κανονισμού (ΕΕ) αριθ. 978/2012 και θα πρέπει να διαγραφεί από το παράρτημα IV του εν λόγω κανονισμού. Σύμφωνα με το άρθρο 17 παράγραφος 2 του κανονισμού (ΕΕ) αριθ. 978/2012, η διαγραφή του Βανουάτου από τον κατάλογο των δικαιούχων χωρών του καθεστώτος ΟΕΟ θα πρέπει να εφαρμοστεί ύστερα από μεταβατική περίοδο τριών ετών από την ημερομηνία έναρξης ισχύος του παρόντος κανονισμού. Το Βανουάτου θα πρέπει να διαγραφεί από το παράρτημα IV με ισχύ από την 1η Ιανουαρίου 2025,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποίηση του κανονισμού (ΕΕ) αριθ. 978/2012
            Στο πίνακα του παραρτήματος IV του κανονισμού (ΕΕ) αριθ. 978/2012, ο ακόλουθος αλφαβητικός κωδικός και η αντίστοιχη χώρα διαγράφονται από τις στήλες Α και Β, αντίστοιχα:
            
               
                           «VU
                        
                        
                           Βανουάτου»
                        
                     
         
         
            Άρθρο 2
            Έναρξη ισχύος και εφαρμογή
            Ο παρών κανονισμός αρχίζει να ισχύει την 1η Ιανουαρίου 2022.
            Το άρθρο 1 εφαρμόζεται από την 1η Ιανουαρίου 2025.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 29 Σεπτεμβρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 303 της 31.10.2012, σ. 1.